Weermag soek wit, Indiër-rekrute | Maroela Media
Brig.genl. Tsohane Lekalakala, ŉ seniorbeampte vir die SANW-werwingsprogram, het aan Maroela Media gesê die weermag sal dié vergunnings maak omdat daar ŉ groot tekort aan wit en Indiër-beamptes in die weermag is.
Aansoeke vir die weermag se jaarlikse werwingsprogram is einde Januarie vanjaar geopen, maar sluit vanaand om middernag.
Lekalakala het gesê hoewel dié aansoekvorms nie melding maak van die tekort aan wit en Indiër-persone in die weermag nie, neem die SANW wel inisiatief om persone van dié rasse aan te moedig om by die weermag aan te sluit.
Die weermag het in 2015 ŉ program begin om jong wit Suid-Afrikaners te lok om aan te sluit nadat Nosiviwe Mapisa-Nqakula, minister van verdediging, gesê het daar bestaan ŉ “wanbalans” en dat “te min wit Suid-Afrikaners by die weermag aansluit”.
Lekalakala sê die 2018-werwingsprogram hou egter nié verband met dié program nie.
“Daar is in dié stadium nie ŉ spesifieke program ingestel om wit en Indiër-persone te lok om by die weermag aan te sluit nie. Die 2018-werwingsprogram fokus op die algehele werwing van mense vir die weermag,” sê sy.
Lekalakala het bevestig dat die SANW wél “veral wit en Indiër-persone tydens promosietoere en uitstallings by skole aanmoedig” om by die weermag aan te sluit.
Die groottotaal van die weermag moet luidens SANW-kwotas glo uit altesaam 24% wit beamptes en 1% Indiër-persone bestaan. Hoewel sy nie kon bevestig wat die huidige persentasie vir dié twee groepe in die weermag is nie, het sy gesê dié kwotas word tans hoegenaamd nié gehaal nie.
“Hoewel geen spesifieke program bestaan nie, is dit wel so dat die weermag tydens uitstallings en toere veral daarop fokus om jong wit en Indiër-persone te lok – veral vir ons junior posisies. Ons beleef gereeld dat jong swart en bruin mense uit eie inisiatief aansluit. Die sluitingsdatum vir die aansoeke is streng, maar vergunnings sal wel vir wit en Indiër-persone gemaak word,” het sy gesê.
Die weermag het verlede maand gewaarsku teen ŉ slenter wat verband hou met valse advertensies wat op sosiale media versprei word oor die werwing van nuwe lede vir die militêre vaardigheidsontwikkelingstelsel (MSDS).
Lekalakala het gesê die weermag wil potensiële aansoekers dié keer aanmoedig om wel hul aansoeke in te dien aangesien die huidige advertensie wel deur die weermag uitgereik is.
Om aansoek te doen, besoek die weermag se amptelike webwerf. Laai die aansoekvorm hier af.
Sonder enige kans tot bevordering! Lekker soek!
om wat met die wit mense te maak. Eers word hulle uit gewerp en nou word hulle benodig., Nee wat gaan maar aan met julle weermag. Geen respek meer vir weermag of polisie diens nie.
Verskoon dat dit kru uitgedruk word. Dit moet eenvoudig ( hel) onuithoudbaar wees om jou in n weermag te bevid waar daar geen erkenning van gesag, disspline netheid, verantwoordelikheid en n gebrek aan morelewaardes is nie.
Wonder ek ook nou skielik is dit oop vir wit jong mans. Seker om die Gen. en ander offisiere se skoene te politoer en hulle uniform te was en stryk.
Enige kans op bevordering? Ek betwyfel. Vriend van my al meer as 30 jr in lugmag en die tee-en skoonmakers van destyds is nou al sy base. Hy wag nou vir aftrede… Ek glo nie wittes en Indiers gaan hulle so laat vang nie.